b'\n_START_ARTICLE_\nEugene Holman\n_START_PARAGRAPH_\nEugene Holman (s. 27. hein\xc3\xa4kuuta 1945 Brooklyn, New York, Yhdysvallat) on yhdysvaltalaissyntyinen kielitieteilij\xc3\xa4, englannintaja ja Helsingin yliopiston englannin kielen emerituslehtori._NEWLINE_Holman suoritti BA-tutkinnon Cornellin yliopistossa New Yorkissa ja saapui Suomeen opiskelemaan Helsingin yliopistoon Fulbright- stipendill\xc3\xa4 vuonna 1966. Helsingin yliopistossa Holman suoritti humanististen tieteiden kandidaatin ja filosofian kandidaatin tutkinnot._NEWLINE_H\xc3\xa4n on tutkinut it\xc3\xa4merensuomalaisten kielten morfologiaa, englannin kielen historiaa Suomessa, amerikanenglannin erikoispiirteit\xc3\xa4, Georg Friedrich H\xc3\xa4ndelin englanninkielisi\xc3\xa4 oratorioita sek\xc3\xa4 Viron kielioloja ja politiikkaa. H\xc3\xa4n luennoi my\xc3\xb6s holokaustin historiasta ja pseudohistoriasta. _NEWLINE_Holman puhuu englannin, suomen, ruotsin lis\xc3\xa4ksi unkaria, ven\xc3\xa4j\xc3\xa4\xc3\xa4, japania, saksaa, viroa , muinaisislantia, latinaa, goottia ja esperantoa. Lis\xc3\xa4ksi Holman on yksi harvoja veps\xc3\xa4n kielen taitajia. _NEWLINE_H\xc3\xa4n oli mukana ideoimassa, k\xc3\xa4\xc3\xa4nt\xc3\xa4m\xc3\xa4ss\xc3\xa4 ja koordinoimassa EU:n sponsoroimaa yhdeks\xc3\xa4nkielist\xc3\xa4 tietokonepohjaista viron kielen kurssia Eesti keel ja meel.\n_START_SECTION_\nN\xc3\xa4yttelij\xc3\xa4n\xc3\xa4\n_START_PARAGRAPH_\nHolman esitti Aaronia Jukka Sipil\xc3\xa4n ohjaamassa televisioelokuvassa Shakespearen n\xc3\xa4ytelm\xc3\xa4st\xc3\xa4 Titus Andronicus (1970). Lis\xc3\xa4ksi h\xc3\xa4nell\xc3\xa4 oli  p\xc3\xa4\xc3\xa4rooli Matti Sokan ohjaamassa elokuvassa Musta Lumikki (1971) jossa h\xc3\xa4n n\xc3\xa4ytteli somalialaisl\xc3\xa4\xc3\xa4k\xc3\xa4ri Adam Osmania joka retkahti suomalaiseen sairaanhoitajaan Satu Santalaan (Ulla Kivipato) . Holmanilla oli my\xc3\xb6s sivurooli televisioelokuvassa Doris: Kekkosen p\xc3\xa4iv\xc3\xa4kirjat osa 1 (1986).'